text: Mayonnaise med mug giver stor bøde til producent
  07 marts 2018 kl. 05.51
  Graasten Salater har fået en bøde på 80.000 kroner for ikke at trække et parti muggen mayonnaise tilbage.
  Fødevarestyrelsen har nu givet Graasten Salater, der er ejet af Stryhns, en stor bøde på 80.000 kroner for ikke at have tilbagekaldt et parti mayonnaise med skimmelsvamp, skriver JydskeVestkysten.
  - Stryhns har ikke gjort tingene ordentligt. Det er ikke tilfredsstillende, at den ikke har villet trække partiet tilbage, selvom den var vidende om, at der var tegn på skimmel, siger Bente Holst, Fødevarechef i FødevareSydVest, til avisen.
  Stryhns har fået en bøde på 80.000 kroner og blevet tvunget til at tilbagekalde partiet.
  Der er tale om Graasten Salaters Den Ægte Mayonnaise i flasker med 375 gram. Flaskerne er pakket den 13. november 2017 og med holdbarhed til den 13. marts 2018. Stregkoden er: 5704000437556. 
  Mayonnaisen er solgt i dagligvarebutikker over hele landet.
  